אווה סקיי

אווה סֶקֶיי (בהונגרית: Székely Éva; 3 באפריל 1927 – 29 בפברואר 2020) הייתה שחיינית יהודייה-הונגרייה, אלופה אולימפית (הלסינקי 1952) ושיאנית עולם. הייתה ידועה בכינויה "מאדאם באטרפליי" (Madame Butterfly) כהערכה לצורת שחיית הפרפר שלה.

קורות חיים
סקיי נולדה בבודפשט. הייתה שחיינית במועדון מקומי והייתה גאה שהתייחסו אל כישרונה ולא אל דתה. למרות זאת, בשנת 1941, במהלך מלחמת העולם השנייה הורחקה מקבוצתה בגלל "דת לא ראויה". לקראת סיום המלחמה ועד סופה היא שהתה בבודפשט בבית מוגן בחסות שווייץ יחד עם כ-40 אנשים נוספים, בשני חדרים. על מנת לשמור על כושר נהגה לרוץ במעלה המדרגות הלוך וחזור 100 פעמים בכל בוקר. היא התאמנה בהדרכתו של אימרה שארושי.

1947
באליפות אירופה שנערכה במונטה קרלו, מונקו בשנת 1947 זכתה סקיי במדליית כסף במשחה ל-200 מטר חזה בתוצאה של 2:57.9 דקות, אחרי נל ואן פליט (2:56.6 דקות) ולפני יני דה חרוט (3:00.5 דקות) שתיהן מהולנד.

1948
באולימפיאדת לונדון היא סיימה במקום רביעי במשחה ל-200 מטר חזה בתוצאה של 3:02.5 דקות, אחרי ואן פליט (2:57.2 דקות), ננסי ליונס מאוסטרליה (2:57.7 דקות) ובת ארצה אווה נובק ז'ראר (2:57.7 דקות). בשלב המוקדמות היא קבעה שיא אולימפי חדש של 3:01.2 דקות, אך מיד לאחר מכן שיפרה אותו ואן פליט וקבעה 2:57.4 דקות. נוסף לכך, היא סיימה במקום חמישי במשחה שליחות 4x100 מטר חופשי ביחד עם מריה ליטומריצקי, אילונה נובק ויודית תמש בתוצאה של 4:44.8 דקות.

1951

שיאנית עולם
בתחרות שנערכה במוסקבה, ב-9 במאי 1951 קבעה שיא עולם במשחה ל-100 מטר חזה בתוצאה של 1:16.9 דקות.

1952
בתחרות שנערכה במוסקבה ב-27 באפריל 1952 קבעה במשחה שליחות 4x100 מטר חופשי ביחד עם מריה ליטומרצקי, אווה נובק ז'ראר וקטלין סוקה שיא עולם חדש של 4:27.2 דקות.

אלופה אולימפית
באולימפיאדת הלסינקי זכתה במדליית זהב במשחה ל-200 מטר חזה בשיא אולימפי חדש 2:51.7 דקות, לפני שיאנית העולם בת ארצה אווה נובק ז'ראר (2:54.4 דקות) ואלינור גורדון מקיי מבריטניה (2:57.6 דקות) שקבעה תוצאה זהה לשחיינית הונגריה נוספת, קלרה קילרמן אך נגעה לפניה ומנעה ניצחון משולש להונגריה. בשלב חצי הגמר השוותה סקיי את השיא האולימפי שקבעה קודם לכן במוקדמות בת ארצה נובק ז'ראר 2:54.0 דקות. נוסף לכך, היא סיימה במקום שישי במשחה ל-400 מטר חופשי בתוצאה של 5:17.9 דקות. שתי המנצחות היו חברותיה לנבחרת ולריה ג'נגה (5:12.1 דקות) ואווה נובק ז'ראר (5:13.7 דקות).

1953
בתחרות שנערכה בבודפשט ב-10 באפריל 1953 קבעה את שיא העולם הראשון במשחה ל-400 מטר מעורב אישי בתוצאה של 5:50.4 דקות.

1955
בתחרות שנערכה בבודפשט ב-13 ביולי 1955 קבעה במשחה ל-400 מטר מעורב אישי שיא עולם חדש של 5:40.8 דקות.

1956
באולימפיאדת מלבורן זכתה במדליית כסף במשחה ל-200 מטר חזה בתוצאה ששל 2:54.8 דקות, אחרי אורסולה האפה (2:53.1 דקות) ולפני אווה-מריה אלזן (2:55.1 דקות), שתיהן מגרמניה ולא הצליחה להגן על תוארה. הישגיה התרחשו בצלו של המרד ההונגרי ופלישת הצבא הסובייטי. לדבריה, היא לא הצליחה לישון כל השבוע לפני התחרות בדאגה גדולה לבתה בת השנתיים ולהוריה שנישארו בהונגריה. לתחרות הגיעה לאחר שירדה כ-6 ק"ג במשקלה, כך שהייתה מרוצה מהישגיה.

1957
בשנת 1957 סקיי, בעלה וילדתם ברחו מהונגריה באמצעות דרכונים מזויפים על מנת להגר לארצות הברית, אך בגלל דאגתם להוריה שנשארו הם חזרו באותה שנה. לאחר מכן פרשה משחייה תחרותית.

נפטרה ב-29 בפברואר 2020.

משפחתה של סקיי 
אנדריאה ג'רמטי, בתה של סקיי הייתה שיאנית עולם ב-100 מטר פרפר וזכתה בשתי מדליות באולימפיאדת מינכן (1972). בעלה של סקיי דז'ה דיארמטי ואביה של אנדריאה זכה בחמש מדליות אולימפיות כשחקן כדורמים מהן שלוש מזהב, וכמאמן זכה להוביל את הנבחרת הלאומית לשלוש מדליות אחת מהן מזהב. דיארמטי נחשב לגדול שחקני הכדורמים בעולם. מיהאי הס בעלה לשעבר של אנדריאה זכה גם הוא בשתי מדליות משתי אולימפיאדות, בקאנו.

תארים והישגים 
 בשנת 1976 זכתה סקיי להכלל בהיכל התהילה הבינלאומי של השחייה.
 בסך הכל שברה סקיי 10 פעמים את השיא העולמי, 5 פעמים את השיא האולימפי, 107 פעמים את השיא ההונגרי וזכתה ב-68 תוארי אליפות של הונגריה.

ראו גם 

 התפתחות שיא העולם במשחה ל-100 מטר חזה

קישורים חיצוניים 

 אווה סקיי באתר היכל התהילה של הספורט היהודי

הערות שוליים

שיאני עולם יהודים
שחייניות יהודיות
שחייניות חזה הונגריות
שחייניות חופשי הונגריות
שחייניות פרפר הונגריות
אלופים אולימפיים יהודים
ספורטאים יהודים בשואה
יהודים בשואה: הונגריה
שחייניות באולימפיאדת לונדון (1948)
שחייניות באולימפיאדת הלסינקי (1952)
שחייניות באולימפיאדת מלבורן (1956)
משתתפים יהודים באולימפיאדת לונדון (1948)
משתתפים יהודים באולימפיאדת הלסינקי (1952)
משתתפים יהודים באולימפיאדת מלבורן (1956)
חברי היכל התהילה של הספורטאים היהודים: הונגרים
אלופות אולימפיות הונגריות: שחייה
שיאניות עולם הונגריות: שחייה
ניצולות השואה
זוכות מדליית כסף אולימפית הונגריות: שחייה
בודפשט: אישים
יהדות בודפשט
ספורטאיות יהודיות הונגריות
הונגריות שנולדו ב-1927
הונגרים שנולדו ב-1927
הונגרים שנפטרו ב-2020
נפטרות ב-2020